Pompierii din Târgu Mureș au interveit, duminică după amiază, într-un magazin de electronice și electrocasnice unde a avut loc o explozie, urmată de un incendiu care a umplut de fum spațiul în care funcționa magazinul, informează Agerpres.
"În urmă cu câteva momente, pompierii militari din cadrul Detaşamentului Târgu Mureş au fost solicitaţi să intervină pe strada Republicii din municipiul Târgu Mureş, în urma unui apel primit pe SNUAU 112 care anunţa faptul că, la nivelul unui magazin de electrice şi electronice, s-a produs o explozie, aceasta fiind urmată de un incendiu", a transmis inițial Inspectoratul pentru Situaţii de Urgenţă "Horea" al judeţului Mureş.
Din fericire, nu au fost înregistrate victime sau persoane rănite, însă intervenția pompierilor a fost îngreunată de fumul dens care a cuprins spațiul de aproximativ 80 de metri pătrați în care se afla magazinul de electronice.
"La locul indicat s-au deplasat trei autospeciale de stingere cu apă şi spumă, o autoscară, un echipaj CBRN şi o ambulanţă SMURD. În urma deflagraţiei magazinul a fost inundat cu fum, pe o suprafaţă de aproximativ 80 mp (…)
În acest moment incendiul este lichidat. Se ventilează încăperile şi se procedează pentru evacuarea bunurilor aflate în interior. Din fericire nu s-au înregistrat victime sau persoane care să solicite îngrijiri medicale", a precizat ISU Mureş.
Tot în cursul zilei de duminică, Detaşamentul de Pompieri Târgu Mureş a intervenit pentru stingerea unui incendiu de deşeuri menajere care erau pe punctul de a se propaga la o locuinţă, pe strada Băneasa.
Acelaşi detaşament de pompieri a fost chemar să intervină şi la un accident rutier în care a fost implicat un autoturism, pe strada Voinicenilor din municipiul Târgu Mureş, soldat cu un rănit grav, mai precizează ISU Mureș.
Consecințe mult mai grave a avut un incendiu izbucnit în cursul nopții de vineri spre sâmbătă la o hală de depozitare din Recaş, județul Timiș. În interiorul halei, pompierii au găsit cadavrul unui bărbat de 54 de ani.
"Incendiul s-a manifestat cu ardere generalizată pe o suprafaţă de aproximativ 800 mp, cuprinzând hala în întregime. Din nefericire, din interiorul halei a fost extrasă o persoană decedată", a transmis ISU Timiş.